Okresná prokuratúra Prešov 
Masarykova 16, 080 97 Prešov 	

Sp. zn. : 3 Pv 902/13/7707	Prešov, 14.5.2015
EEČ : 2-58-449-2015

U Z N E S E N I E

Trestná vec:	obvinená XXXXX  
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátor Okresnej prokuratúry Prešov
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX zo dňa 14.3.2014, spisová značka 3 Pv 902/13/7707, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 10.12.2013 v čase okolo 09.00 hod. v predajni KOMFOS CBA na ul. Sabinovskej č. 13 v Prešove počas prevádzky odcudzila 1 ks rybacieho šalátu zn. Treska a to tak, že tento si vybrala z regálu a vložila si ho do svojej tašky, ktorú mala so sebou a následne prešla okolo pokladne bez riadneho zaplatenia za tento tovar, kde bola prichytená pracovníčkou predajne KOMFOS CBA, čím tak svojím konaním spoločnosti KOMFOS XXXXX, s.r.o. so sídlom  XXXXX, ul. Ľubochnianska č. 2, IČO: 36454184 spôsobila škodu krádežou v sume 0,75 Eur, pričom bola za obdobný čin v predchádzajúcich dvanástich mesiacov postihnutá a to dňa 18.11.2013 v blokovom konaní číslo bloku E0599083, za čo jej bola uložená bloková pokuta zaplatená na mieste v sume 10 Eur, ktorá nadobudla právoplatnosť dňa 18.11.2013 

Uznesením prokurátora Okresnej prokuratúry XXXXX zo dňa 14.3.2014, spisová značka 3 Pv 902/13/7707, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
	Podľa § 217 ods. 1 veta prvá Trestného poriadku č. 301/2005 Z. z., ak obvinený v priebehu skúšobnej doby viedol riadny život, splnil povinnosť nahradiť škodu a vyhovel aj ďalším uloženým obmedzeniam, rozhodne orgán, ktorý trestné stíhanie v prvom stupni podmienečne zastavil, že sa obvinený osvedčil. 

	Po uplynutí skúšobnej doby boli probačným a mediačným úradníkom Okresného súdu XXXXX vyžiadané správy o povesti obvinenej osoby z miesta bydliska, obvodného úradu a príslušného OO PZ a bol aktualizovaný odpis registra trestov. Z týchto materiálov bolo zistené, že obvinená osoba viedla počas skúšobnej doby podmienečného zastavenia trestného stíhania riadny život a nedopustila sa žiadneho protiprávneho konania. 

	Skúšobná doba uplynula dňa 13.03.2015.

	Vzhľadom na uvedené skutočnosti mám za to, že sú splnené všetky podmienky citovaného zákonného ustanovenia, a preto som rozhodol tak, ako je to uvedené vo výrokovej časti tohto rozhodnutia. 

	V zmysle § 217 ods. 4 Trestného poriadku Z. č. 301/2005 Z. z. po nadobudnutí právoplatnosti tohto rozhodnutia nastávajú účinky zastavenia trestného stíhania (§ 9 ods. 1 písm. e/ Trestného poriadku). 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. František Štefko
prokurátor